b"\n_START_ARTICLE_\nArthur Conan Doyle\n_START_SECTION_\nBiografie\n_START_PARAGRAPH_\nSir Arthur Conan Doyle s-a n\xc4\x83scut la Edinburgh, din p\xc4\x83rin\xc8\x9bi irlandezi care emigraser\xc4\x83 \xc3\xaen Sco\xc8\x9bia. A fost trimis la Stonyhurst, o \xc8\x99coal\xc4\x83 a iezui\xc8\x9bilor, la v\xc3\xa2rsta de 9 ani, de\xc8\x99i c\xc3\xa2nd a absolvit-o \xc3\xaen 1875 el abandonase deja cre\xc8\x99tinismul pentru a deveni un agnostic. Din 1876 p\xc3\xa2n\xc4\x83 \xc3\xaen 1881 a studiat medicina la Universitatea din Edinburgh, inclusiv o perioad\xc4\x83 de practic\xc4\x83 petrecut\xc4\x83 la Aston (acum parte a districtului Birmingham). Dup\xc4\x83 absolvire s-a angajat ca doctor pe un vas care se \xc3\xaendrepta spre coasta Africii de Vest; \xc3\xaen 1882 \xc8\x99i-a deschis un cabinet la Plymouth. \xc8\x98i-a luat doctoratul \xc3\xaen 1885. Ducea lips\xc4\x83 de pacien\xc8\x9bi \xc8\x99i \xc3\xae\xc8\x99i umplea timpul dintre dou\xc4\x83 consulta\xc8\x9bii scriind povestiri. Prima povestire a publicat-o \xc3\xaen Chambers's Edinburgh Journal \xc3\xaenainte s\xc4\x83 \xc3\xaemplineasc\xc4\x83 20 de ani._NEWLINE_Abia dup\xc4\x83 ce \xc8\x99i-a mutat cabinetul la Southsea Doyle s-a dedicat cu seriozitate literaturii. Prima oper\xc4\x83 semnificativ\xc4\x83 a fost A Study in Scarlet [Un studiu \xc3\xaen ro\xc8\x99u] \xc3\xaen care ap\xc4\x83rea pentru prima oar\xc4\x83 Sherlock Holmes, un erou inspirat de persoana lui Joseph Bell, un fost profesor al s\xc4\x83u de la universitate. Rudyard Kipling l-a felicitat pe Doyle pentru acest succes \xc8\x99i l-a \xc3\xaentrebat: \xe2\x80\x9eOare e vorba de b\xc4\x83tr\xc3\xa2nul meu prieten, Dr. Joe?\xe2\x80\x9d. \xc3\x8en perioada c\xc3\xa2t Doyle a locuit la Southsea a contribuit la formarea Portsmouth Football Club, el fiind primul portar amator al acestei echipe._NEWLINE_\xc3\x8en 1885 s-a c\xc4\x83s\xc4\x83torit cu Louise Hawkins, care suferea de tuberculoz\xc4\x83 \xc8\x99i a murit \xc3\xaen 1906. S-a rec\xc4\x83s\xc4\x83torit cu Miss Jean Leckie \xc3\xaen 1907, cu care se \xc3\xaent\xc3\xa2lnise de fapt \xc3\xaenc\xc4\x83 din 1897 \xc8\x99i de care se \xc3\xaendr\xc4\x83gostise. Dragostea pentru Jean a fost platonic\xc4\x83 \xc3\xaentre 1897-1907, \xc3\xaen semn de fidelitate conjugal\xc4\x83 pentru prima lui so\xc8\x9bie. Doyle a avut \xc3\xaen total cinci copii, doi cu prima so\xc8\x9bie (Mary si Kingsley), \xc8\x99i trei cu a doua (Jean, Denis \xc8\x99i Adrian).\n_START_SECTION_\nCariera literar\xc4\x83\n_START_PARAGRAPH_\n\xc3\x8en 1890 Doyle a ob\xc8\x9binut o diplom\xc4\x83 \xc3\xaen oftalmologie la Viena; \xc3\xaen 1891 s-a mutat la Londra pentru a deschide un cabinet de oftalmologie. A avut astfel mai mult timp pentru scris dar \xc3\xaen noiembrie 1891 \xc3\xaei scria mamei sale: \xe2\x80\x9eM\xc4\x83 g\xc3\xa2ndesc s\xc4\x83-i vin de hac lui Holmes... s-o \xc3\xaenchei odat\xc4\x83 pentru totdeauna cu el. De fapt el m\xc4\x83 \xc3\xaempiedic\xc4\x83 s\xc4\x83 m\xc4\x83 concentrez asupra unor lucruri mai importante.\xe2\x80\x9d \xc3\x8en decembrie 1893 \xc8\x99i-a pus planul \xc3\xaen aplicare pentru a se dedica scrierii unor romane istorice, sacrific\xc3\xa2ndu-l pe Holmes \xc3\xaentr-o scen\xc4\x83 \xc3\xaen care acesta \xc3\xael \xc3\xaenfrunta pe profesorul Moriarty, du\xc8\x99manul lui de moarte. Am\xc3\xa2ndoi sar \xc3\xaentr-o cascad\xc4\x83 \xc8\x99i \xc3\xae\xc8\x99i g\xc4\x83sesc sf\xc3\xa2r\xc8\x99itul \xc3\xaen povestirea \xe2\x80\x9eUltima problem\xc4\x83\xe2\x80\x9d. Publicul a reac\xc8\x9bionat \xc3\xaens\xc4\x83 prompt \xc8\x99i Doyle a fost for\xc8\x9bat s\xc4\x83 revin\xc4\x83 asupra deciziei sale. \xc3\x8en povestirea \xe2\x80\x9eThe Adventure of the Empty House\xe2\x80\x9d, Doyle a recurs la o explica\xc8\x9bie ingenioas\xc4\x83 pentru a-l \xe2\x80\x9ere\xc3\xaenvia\xe2\x80\x9d pe Holmes, \xc8\x99i anume c\xc4\x83 doar Moriarty a murit, iar Holmes, care avea \xc8\x99i al\xc8\x9bi du\xc8\x99mani, a preferat s\xc4\x83 o fac\xc4\x83 pe mortul. Sherlock Holmes este personajul principal \xc3\xaen 56 povestiri \xc8\x99i patru romane a lui Doyle.\n_START_SECTION_\nAnii de maturitate\n_START_PARAGRAPH_\n\xc3\x8en ultima parte a vie\xc8\x9bii sale Doyle a fost atras de spiritism \xc3\xaen a\xc8\x99a m\xc4\x83sur\xc4\x83 c\xc4\x83 a scris un roman cu profesorul Challenger pe aceast\xc4\x83 tem\xc4\x83: \xc8\x9aara ce\xc8\x9bii. Un episod mai ciudat al acestei perioade l-a reprezentat publicarea c\xc4\x83r\xc8\x9bii Sosirea z\xc3\xa2nelor (1921): se pare c\xc4\x83 Doyle era convins de veridicitatea fotografiilor cu z\xc3\xa2ne din basmele Cottingley, surprinse de el \xc3\xaen ni\xc8\x99te fotografii pe care le-a reprodus \xc3\xaen carte, \xc3\xaempreun\xc4\x83 cu teorii despre natura \xc8\x99i existen\xc8\x9ba z\xc3\xa2nelor \xc8\x99i spiridu\xc8\x99ilor. Aceast\xc4\x83 carte a constituit motivul interzicerii \xc3\xaen Uniunea Sovietic\xc4\x83 a colec\xc8\x9biei sale de povestiri The Adventures of Sherlock Holmes \xc3\xaen 1929, sub acuza\xc8\x9bia de ocultism. Din fericire interdic\xc8\x9bia a durat scurt\xc4\x83 vreme._NEWLINE_Doyle a fost prietenul magicianului american Harry Houdini, un oponent de marc\xc4\x83 al mi\xc8\x99c\xc4\x83rii spiritiste. De\xc8\x99i Houdini insista asupra ideii c\xc4\x83 mediile spiritiste se folosesc de anumite trucuri, Doyle a fost convins c\xc4\x83 Houdini \xc3\xaensu\xc8\x99i posed\xc4\x83 puteri supranaturale, o p\xc4\x83rere exprimat\xc4\x83 \xc3\xaen cartea sa Grani\xc8\x9ba necunoscutului. Se pare c\xc4\x83 Houdini nu a reu\xc8\x99it s\xc4\x83-l conving\xc4\x83 c\xc4\x83 folosea doar elemente de scamatorie, \xc3\xaen fa\xc8\x9ba unui public insuficient de antrenat ca s\xc4\x83-\xc8\x99i dea seama c\xc4\x83 era tras pe sfoar\xc4\x83._NEWLINE_Arthur Conan Doyle a murit \xc3\xaen 1930 ca urmare a unui atac de cord \xc8\x99i este \xc3\xaenmorm\xc3\xa2ntat \xc3\xaen cimitirul bisericii din Minstead, \xc3\xaen New Forest, Hampshire, Anglia._NEWLINE_O statuie a fost ridicat\xc4\x83 \xc3\xaen onoarea sa la Crowborough Cross \xc3\xaen Crowborough, East Sussex, Anglia, unde Sir Arthur a tr\xc4\x83it timp de 23 de ani. O statuie a lui Sherlock Holmes poate fi v\xc4\x83zut\xc4\x83 in Picardy Place, Edinburgh, Sco\xc8\x9bia, aproape de casa unde s-a n\xc4\x83scut Conan Doyle."